UBERA ARANZETA (EH Bildu, 2016-02-05):
Egun on denoi. Toña jauna, egun on.
Zuregana jotzea erabaki dugu, dagoeneko ez dakigulako zer gehiago egin dezakegun ikusita Osasun Sailaren jarrera, ikusita zer egiten ez denari Osasun Saila anbulantzien sektorean.
Bi arrazoiengatik jotzen dugu zuregana. Batetik, orain daukazun ardura izan aurretik bitartekari lanak egiten ari zinelako ez baldin bagaude oker, eta zuk ahalbidetu izan zenuen Bizkaiko lan hitzarmena sinatzea. Beraz, pentsatzen dugu sektorea ondo ezagutzen duzula. Eta gainera, Bizkaiko hitzarmena sinatzeaz gain, hitzarmen horretan ere jasoa dago EAEko hitzarmena sustatzea eta ahalbidetzea.
Bestetik, zuregana jotzen dugu orain Enplegu sailburua zarelako eta ulertzen dugulako zure ardura ere badela etxe honetan bertan onartutako proposamena praktikara eramatea, errealitate bilakatzea, gainera zure Gobernu honi sostengatzen dion taldeak ere babesten duelako eta onartu duelako.
Pentsatzen dut inork baino hobeto ezagutzen duzula sektorea, ezagutzen duzula zein egoeratan aurkitzen den osasun garraioaren sektorea: Prekarietatean, oso desrregularizatua, hainbat hitzarmen, hitzarmen ezberdinak enpresa berean, lan baldintza kaskarrak, praktiketako kontratuetan gehiegikeriak, lanerako bitarteko gutxi, eskasak.
Horri ere gehitzen diogu Osasun Sailak zerbitzu hori eskaintzeko zer-nolako kontratuak eta esleipenak bultzatzen dituen. Ikustea besterik ez eskaintza ekonomikoak zer maila daukan eta eskaintza teknikoak zein. Baina gaurkoan ez naiz sartuko esleipen eta kontratazio alorrean. Hori beste baterako utziko dugu.
Gaurkoan gehiago kokatu nahiko nuke lan hitzarmenaren alorrean, ulertzen baitugu langileen lan baldintza duinek zerbitzuaren kalitatean eragina daukatela eta langile horiek baldintza egokiak behar dituztela beraien lana garatu ahal izateko.
Egoera guzti horri gehitu behar diogu ere Araban bertan gertatzen ari dena. Araban larrialdietarako zerbitzua 2014ko otsailetik greban dago. Baina noski, larrialdietarako zerbitzua den, beren gutxieneko, hau da, minimoak % 100a dira. Beraz, inork ez da beraietaz gogoratzen.
Hainbatetan esan ditugu etxe honetan, zehatzagoak izateko Osasun eta Kontsumo Batzordean, sektoreko eragileak, sektoreko ordezkari sozialak eta beno, beraiek etxe honetan utzitako informazioa  - hainbat txosten eta baita argazkiak ere -  kontrastatu genitzake eta elkartrukatu genitzake ikusteko benetan egoera larria dela.
Beraz, Toña jauna, ulertuko duzu hainbat proposamen eta ekimen mahai gainean ditugunean eta ikusi dugunean ez dutela aurrera egiten, nahiz eta onartzen diren, ba etsipen puntu bat badaukagula. Etsipen puntu bat badaukagu daukagu, baina hala ere lanean jarraitu nahi dugu egoera honi konponbide bat emateko ulertzen dugulako arlo hau funtsezkoa dela osasun arloan, larrialdietako egoerak kudeatzen dira, larrialdietako zerbitzua ematen da eta beraz iruditzen zaigu oso sektore inportantea dela.
Zentzu horretan EH Bilduren ekimenez, Euzko Abertzaleak eta Euskal Sozialisten bozkekin 2014ko apirilak 7an, besteak beste, ondorengoa onartu zen Osasun eta Kontsumo Batzordean: "Euskal gizartearen kalitatezko osasun arretarako eta babeserako eskubidea bermatzeko, osasun garraioaren sektorea erregularizatzeko ekimena indartzen jarrai dezala". Hori eskatzen zitzaion Osasun Sailari. Zentzu horretan hitzarmen autonomikoa sustatu eta bideratzeko neurriak aktibatuz.
"Eta halaber, aipaturiko hitzarmena indarrean sartzen den bitartean, osasun garraioaren sektoreko langileen lan baldintza duinak eta zerbitzuaren eraginkortasuna ziurtatzeko bitartekoak ezarri ditzala lehen urrats gisa, lan erreforma eta derrigorrezko arbitrajea ez aplikatzeko eta ultraaktibitatea indarrean mantentzeko".
Hori zen eta hori da etxe honek onartuta daukala. Baina oraingoz dena ezerezean dago eta gainera ez du itxurarik ere aurrera egingo duenik, nahiz eta hitzarmena negoziatzeko mahaia osatua dagoen, badakigu, baina orain arte ikusi dena ez da oso itxaropentsua.
Badakigu aste honetan mahai hori deitua zegoela, badakigu otsailak 17ra atzeratu dela. Badakigu ere zure departamentuko zuzendariak parte biekin elkartu direla, bai Patronalarekin eta bai Ordezkaritza Sozialarekin. Beraz hori guztia jakinda, gaurkoan beste zerbait entzun nahi dugu. Bai, ez dugu nahi hori berriro entzutea.
Gaurkoan jakin nahiko genuke ea zein ekimen hartu duzue edo eta hartuko duzue egoerari konponbide definitiboa emateko. Entzun nahiko genuke ze epe mugarekin, zein norabideetan, zein baldintzetan ikusten duzuen hitzarmen autonomikoa errealitate bilakatzea. Entzun nahiko genuke sektorea duintzeko erregularizatzeko, hitz politetatik haratago ze ekimen, zein neurri, ze egitasmo dituen.
Beraz, Toña jauna, zein ekimen hartu du edo hartuko duzue Enplegu eta Gizarte Politiketako Sailetik eta zu zeuk, berandu baino lehen osasun garraioan hitzarmen autonomikoa izan dezagun eta sektoreko langileen lan baldintza duinak bermatzeko.
Eskerrik asko.